Ilustrácie od Jamesa Sowerbyho z Maweovej knihy *Travels in the Interior of Brazil*
Ilustrácie z tretieho vydania knihy *Familiar Lessons on Mineralogy and Geology*
**John Mawe** (\* 1764, Derby, Spojené kráľovstvo – † 26. október 1829, Londýn) bol anglický mineralóg, známy svojím praktickým prístupom k tomuto vednému odboru.

Životopis
---------

Narodil sa v Derb] ako syn Samuela Mawa. Jeho matka zomrela, keď mal desať rokov, a otec sa oženil druhýkrát s Francis Beightonovou. 

Svoju mladosť Mawe strávil na mori. Roku 1790 sa stal kapitánom obchodnej lode *Trent*, ktorá obchodovala s ruským Petrohradom. V roku 1793 išiel do učenia k derbyjskému murárovi Richardovi Brownovi (1736–1816) a 1. novembra 1794 si vzal jeho dcéru Sarah. Brown & Mawe bolo meno maloobchodné spoločnosti, sídliace blízko Covent Garden, ktorá predávala objekty vytvorené z derbyshirského mramoru. John Mawe tu bol obchodným manažérom. Podnik vznikol v roku 1794 a pravdepodobne sa zaslúžil o vytvorenie geologických diagramov derbyshirského podložia, z ktorých niektoré boli predtým pripisované White Watsonovi. Teraz sa Maweove aj Watsonove diagramy nachádzajú v Múzeu a umeleckej galérii mesta Derby.

Niekedy na konci storočia Mawe podnikol výpravu cez takmer všetky bane v Anglicku a Škótsku, aby tam pozbieral minerály pre študovňu španielskeho kráľa. Roku 1800 vlastnil obchod s minerálmi v Matlock Bath. V auguste 1804 Mawe začal cestu do Río de la Plata, ktorú mu financoval portugalský princ regent. Jeho úlohou bolo stanoviť hodnotu zlatého a diamantového priemyslu, ktorý by mohol revitalizovať trpiacu brazílsku ekonomiku. Práve keď sa dostal do Cádizu, keď vypukla vojna medzi Anglickom a Španielskom a on bol zablokovaný v meste, kde ochorel a takmer neprežil. V marci 1805 vyplával z Cádizu smerom na Montevideo, ale po pristátí bol zatknutý ako anglický špión. Čoskoro po tom bolo obvinenie stiahnuté, ale Mawe bol aj naďalej zadržaný a na slobodu sa dostal až po dobytí mesta Williamom Beresfordom v roku 1806. Sprevádzal expedíciu Johna Whitelocka do Buenos Aires, pri návrate do Montevidea kúpil škuner a odplával do Brazílie. Počas cesty navštívil rôzne prístavy, vrátane jedného na ostrove Santa Catarina. V Brazílii bol dobre prijatý princom regentom, od ktorého dostal povolenie navštíviť v rokoch 1809–1810 diamantové bane v Minas Gerais a ďalšie časti vnútrozemia. Spolu s tým mu bol dovolený aj prístup k vládnym archívom.

Roku 1811 sa Mawe vrátil do Londýna, otvoril si obchod na The Strand blízko Somerset House a stal sa známym ako praktický mineralóg. O dva roky neskôr bol zvolený do Kráľovskej geologickej spoločnosti Cornwallu, roku 1817 potom získal diplom z Jena Mineralogischen Gesellschaft

John a Sarah Maweovci mali dve deti, syna a dcéru. Ich syn John Saint Mawe (1797–1820) zomrel vo veku iba 22 rokov, jeho matka v závete požiadala, aby bola pochovaná vedľa neho. Dcéra Maweovcov sa vydala za Anthonyho Tissingtona Tatlowa (1789–1828), ktorý sa roku 1816 stal Maweovom spoločníkom v obchode v Cheltenhame

John Mawe zomrel 26. októbra 1829 v Londýne. Na jeho pamiatku je v castletonském kostole (Derbyshire) pamätná tabuľa. V jeho podniku pokračoval do roku 1840 mineralóg James Tennant spolu s vdovou Sarah Maweovou, ktorá dostala titul mineralóg Jej Veličenstva.

Dielo
-----

Maweovo hlavné dielo je popis cesty po Južnej Amerike, *Travels in the Interior of Brazil* (*Cesty vnútrozemím Brazílie*), ktorý vyšiel roku 1812 v Londýne a o štyri roky neskôr vo Philadelphii.

Napísal tiež tieto diela:

* *The Mineralogy of Derbyshir]* (*Mineralógia Derbyshiru*), 1802
* *A Treatise on Diamonds and Precious Stones* (*Pojednanie o diamantoch a drahých kameňoch*), 1813
* *A Catalogue of Minerals* (*Katalóg minerálov*), 1815
* *A Descriptive Catalogue of Minerals* (*Popisný katalóg minerálov*), 1816
* *Familiar Lessons on Mineralogy and Geology* (*Známe lekcie mineralógie a geológie*), 1819
* *The Voyager's Companion or Shell-Collector's Pilot* (*Moreplavcov sprievodca čiže lodivod zberateľov mušlí*), 1821
* *The Linnæan System of Conchology* (*Lienneánský systém konchológie*), 1823
* *Amateur Lapidary's Guide* (*Sprievodca amatérskeho brusiča drahokamov*), 3. vydanie 1823
* *Instructions for the use of the Blow-pipe and Chemical Tests* (*Návod na použitie fúkačky a chemických testov*), 4. vydanie 1825

Roku 1822 editoval druhé vydanie *Woodarchova úvode do konchológie*, tiež napísal článok *The Occurrence of Diamonds, &c. in Brazil* (*Výskyt diamantov atď. v Brazílii*) do Annalen der Physik a *On the Tourmaline and Apatia of Devonshire* (*O turmalínu a apatitu v Devonshire*) do Quart. Journ. of Science. Rukopis Maweova článku *On a Gold Mine in South America* (*O zlatom bane v Južnej Amerike*) je uchovaný v knižnici londýnskej Geológickej spoločnosti.

Množstvo Maweových publikácií ilustrovali James Sowerby a jeho synovia.

Referencie
----------

1. 1 2 3 4 5  TORRENS, H. S. *Mawe, John (1766–1829), mineralogist and dealer in minerals*. *Dictionary of National Biography*. Oxford University Press, 2004. (anglicky)
2. ↑  TORRENS, H. S. Early life and geological work of John Mawe 1766-1829 and a note on his travels in Brazil. *Bulletin of the Peak District Mines Society*, 1992, čís. 11, s. 5. Dostupné online. (anglicky)
3. 1 2 3 4 5 6  Woodward, B. B. *Mawe, John (1766–1829), mineralogist*. *Dictionary of National Biography Vol. XXVII*. Smith, Elder & Co, 1894. (anglicky)
4. ↑  BURR, Peter S. Further notes on the history of phosgenite and matlockite from Matlock, England. *Mineralogical Record*, január 1994. Dostupné online. (anglicky)
5. ↑  DOLAN, Brian. Pedagogy through print: James Sowerby, John Mawe and the problem of colour in early nineteenth-century natural history illustration. *The British Journal for the History of Science*, 1998, čís. 31, s. 275–304. Dostupné online. DOI: 10.1017/S0007087498003306. (anglicky)
6. ↑   *James Tennant* [online]. The Mineralogical Record, [cit. 2011-08-24]. Dostupné online. (anglicky)
7. ↑
8. ↑   *James Sowerby* [online]. The Mineralogical Record, [cit. 2011-08-24]. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **John Mawe**

Zdroj
-----

*Tento článok je čiastočný alebo úplný preklad článku John Mawe na českej Wikipédii.*

Autoritné údaje: * GND: 100306640
* ISNI: 0000 0000 8343 3979
* LCCN: n82117028
* VIAF: 47106032
* WorldCat: lccn-n82117028